དེ་ལྟར་སྐུ་ཚེ་གང་བོར་ཀློག་པ་ཐོས་བསམ་གྱི་འཁོར་ལོ་དང་སྒྲུབ་པ་བསམ་གཏན་གྱི་འཁོར་ལོ་དང་བྱ་བ་ལས་ཀྱི་འཁོར་ལོ་གསུམ་གྱིས་བསྟན་དོན་རྒྱ་ཆེན་མཛད་ནས་ཕྱི་ནང་གསང་གསུམ་གྱི་འགྲོ་དོན་ཡོངས་སུ་མཐར་ཕྱིན་གྲུབ་པར་བྱས་ནས་བོད་ལུགས་ལྟར་དགུང་གྲངས་བརྒྱད་ཅུ་གྱ་བཞི་༨༤བཞེས་པ་བོད་ས་ཕོ་ཁྱི་ཡི་ལོ་སྟེ་ཧོར་ཟླ་བདུན་པའི་ཚེས་དྲུག་ཉིན་གྱི་དགོང་མོ་པེ་ཅིན་ཆུ་ཚོད་བཅུ་གཅིག་ཙམ་གྱི་སྟེང་གདུལ་བྱ་འདུལ་བའི་ཐབས་སུ་དམིགས་ཏེ་སངས་རྒྱས་ཀུན་ལ་སྐྱེ་འཆི་མི་མངའ་ཡང་མི་རྟག་པའི་ཚུལ་ཙམ་བསྟན་ཏེ་རེ་ཞིག་སྐུ་ལུས་ཆ་ལུགས་ལྔ་ལྡན་གྱི་ཀློང་ནས་ཐུགས་དམ་གཡོ་བ་མེད་པའི་ངང་དུ་དགོངས་པ་གཞི་ཡི་དབྱིངས་སུ་ཐིམས་ཚུལ་བསྟན་པ་ནི་ཡིད་སེམས་རབ་ཏུ་སྐྱོ་བས་གདུང་ཞིང་མྱ་ངན་གྱིས་ཤིན་ཏུ་མནར་བར་བྱས།